»Transportministeren

Retningslinjer for overdragelse af trafikflyvning med destinationer uden for EU efter ansøgning fra luftfartsselskaberne

som henviser til forordning (EF) nr. 847/2004 af 29. april 2004, om forhandling og gennemførelse af luftfartsaftaler mellem medlemsstaterne og tredjelande,

som henviser til Europa-Kommissionens bemærkninger om, at transportministeriets direktiv af 7. juli 2000 om retningslinjer for overdragelse af trafikflyvning med destinationer uden for EU efter ansøgning fra luftfartsselskaberne bør ændres,

som tager i betragtning, at der altid vil være behov for at tildele trafikrettigheder,

som tager i betragtning, at trafikrettigheder til flyruter, der er omfattet af luftfartsaftaler med tredjelande, skal tildeles efter objektive og gennemsigtige kriterier af hensyn til både brugernes og luftfartserhvervet, og

som tager i betragtning, at alle oplysninger skal være til rådighed for EU-selskaberne ved offentliggørelse i elektronisk form,

udsteder herved

disse retningslinjer for overdragelse af trafikflyvning efter ansøgning fra luftfartsselskaber, som ophæver og afløser direktivet af 7. juli 2000.

Nærværende retningslinjer, det planlagte høringsprogram, trafikrettighederne som helhed og proceduren for tildeling stilles til rådighed for luftfartsselskaberne i EU ad elektronisk vej, og proceduren skal gennemføres efter ikke-diskriminerende kriterier på grundlag af nedenstående parametre:

1) Generelle mål:

a) udvikling af handel og turisme

b) udbygning af luftfartserhvervet og civil luftfart generelt

c) et marked med flere konkurrerende selskaber

d) udbygning af lufthavnsnettet.

2) Referenceramme:

a) indpasning i strukturen og den overordnede sammensætning af de tjenester, luftfartsselskaberne tilbyder

b) drift af ruterne i relation til den indbyrdes sammenhæng mellem de forskellige gældende trafikaftaler og de konkrete udviklingsmuligheder, der med rimelighed kan forventes

c) muligheder for at integrere eksisterende ruter med potentielle kommende ruter på grundlag af den forventede udvikling i den internationale rejseaktivitet.

3) Generelle kriterier, som virksomhederne skal opfylde ved ansøgning:

a) finansiel kapacitet

b) teknisk kapacitet

c) organisatorisk kapacitet, som bedømmes på grundlag af: 1) virksomhedens overordnede mål 2) det nuværende eller planlagte salgsnet 3) forretningsplan.

4) Ansøgningsberettigede

Enhver med en begrundet interesse har ret til at få oplysninger udleveret, tilkendegive interesse og indgive ansøgning; alle ansøgninger skal bedømmes på lige fod.

5) Rutespecifikke kriterier (ansøgernes forslag til forbindelsens kvalitet), som bedømmes på grundlag af følgende elementer:

a) fordele for forbrugerne og fremme af konkurrencen på markedet

b) direkte beflyvning af luftfartsselskabet selv

c) dækning (hele året — sæsonbestemt — dele af sæsoner)

d) grad af udnyttelse af eksisterende trafikrettigheder, udtrykt ved: 1) afgangs- og ankomststeder og kapacitet

e) antal beflyvninger og deres antal

f) beflyvning af en rute, som giver den mest udbredte og fintmaskede dækning af landets område med flyvninger til/fra tredjelande

g) rutens sammensætning (afgangs- og ankomstlufthavn, non-stop, direkte med mellemlanding(er), andre mellemlanding(er), flyskift)

h) nuværende rutenet og planer for flyruter, der skal udføres af selskabet selv og/eller af andre selskaber

i) flytyper

j) tilbudte billetkategorier

k) billetpriser fordelt på sæsoner (høj-, lav- og mellemsæson); salgssystemer, som er til rådighed for brugerne

l) oplysning om omgående og faktisk rådighed over fly eller om købs-/finansieringsordninger

m) dato for trafikstart

n) indirekte drift (driftsarrangementer, forretningsrisiko, specifikke kontraktbestemmelser for ruten)

o) eventuel eksisterende flyvning på strækningen (ruteflyvning og/eller charter og/eller flyvning med code sharing, franchising, wet lease).

6) Afgørelser

Afgørelser træffes inden 60 dage efter ansøgningsfristens udløb.

7) Beskyttelsesklausuler:

a) »use it or lose it«-princippet anvendes, hvis beflyvningen ikke påbegyndes, påbegyndes for sent, påbegyndes delvis eller afbrydes af andre grunde end myndighedsanerkendt force majeure, enten på myndighedens eget initiativ eller efter anmodning fra tredjepart

b) der er mulighed for at suspendere eller tilbagekalde overdragelsen, hvis de fastsatte normer ikke opfyldes

c) koncessioner må ikke videregives uden forudgående tilladelse fra den bevilgende myndighed.

Manglende eller for sen påbegyndelse af beflyvningen og afbrydelse af beflyvningen i en hel trafiksæson vil få negativ indflydelse på bedømmelsen ved senere tildeling af andre ruter.

Dette direktiv sendes til de kompetente kontrolorganer til godkendelse og registrering.

Alessandro BIANCHI

Rom, den …«